**מילה וטבילה עמ' 41-42**

תנו רבנן בבריתא : מובאת מחלוקת משולשת בעניין הפעולות שחייב גר לעבור בכדי להיחשב יהודי.

רבי אליעזר אומר: גר שמל ולא טבל הרי זה גר שהרי אבותינו יוצאי מצריים מלו לפני מתן תורה ובכך התגיירו

רבי יהושע אומר: גר שטבל ולא מל הוא יהודי שהרי אימותינו בשעת יציאת מצרים טבלו לפני מתן תורה

(נראה שלדעת רבי אליעזר טבילה לבד לא מועילה ולדעת רבי יהושוע מילה לבד לא מועילה)

חכמים אומרים שצריך גם מילה וגם טבילה כדי שהמתגייר ייחשב יהודי.

הגמרא שואלת:

א. למה רבי יהושע לא לומד מאבותינו שמילה לבד מועילה?!

ב. למה רבי אליעזר לא לומד מהאימהות שטבילה לבד מועילה?!

הגמרא מנסה להסביר את שיטת רבי אליעזר :

אולי רבי אליעזר סובר כי ''אין דנין אפשר משאי אפשר'' ולכן אינו יכול ללמוד מהאימהות שטבילה לבדה מועילה שהרי בנשים אין אפשרות למילה אבל בגברים יש , כך שאי אפשר ללמוד מאימותינו שטבילה לבד מספיקה.

הגמרא דוחה הסבר זה משום שברור לה שרבי אליעזר סובר ש״דנין אפשר משאי אפשר״

בבריתא : העוסקת בדיני פסח דורות (קורבן הפסח שהקריבו במשך מאות שנים) נחלקו רבי אליעזר ורבי עקיבא הם ניתן לקנות את השה (כבש) לקורבן מכספי מעשר שני שיש בהם קדושה או שקונים אותו רק מן החולין.

רבי אליעזר לומד שפסח דורות בא רק מן החולין בגזרה שווה מפסח מצרים (קורבן הפסח שהקריבו אבותינו באותו יום היסטורי לפני יציאת מצרים, אירוע חד פעמי). באותה תקופה עדיין לא התחייבו בנ״י במעשר שני ולכן ברור שפסח מצרים בא מן החולין וממנו נלמד שפסח דורות יבוא רק מן החולין למרות שיש יכולת להשתמש בכספי מעשר שני. אמר לו רבי עקיבא ״וכי דנין אפשר משאי אפשר?!״ ענה לו רבי אליעזר: כן למרות שאי אפשר, ראיה גדולה היא ונלמד ממנה. מכאן הוכחה שלדעתו ''דנין אפשר משאי אפשר''.

אלא, בטבל ולא מל ״כולי עלמא״ (כל העולם=רבי אליעזר ורבי יהושע)

״לא פליגי דמהני״ -אינם חולקים שזה מועיל, הם חולקים במל ולא טבל:

רבי אליעזר לומד מהאבות שזה מועיל כי הם מלו ולא טבלו.

ורבי יהושע? למה הוא לא לומד מהאבות שמילה מספיקה?

תשובה: כי לדעתו, ״באבות נמי (גם) טבילה הייתה''.

״מנא ליה?״ (מניין לו שהייתה טבילה באבות?)

״אילימא״ (אם נאמר) מזה שכתוב ״לך אל העם וקדשתם היום ומחר וכיבסו שמלותם״ ונלמד קל וחומר- אם בני ישראל נדרשו לכבס את בגדיהם, קל וחומר שהיו צריכים לטבול כי אין מצב שנדרשת רמה של כיבוס בגדים לצורך טהרה בלי שנדרשת טבילת הגוף לצורך טהרה.

אך הגמרא דוחה את הראייה - כי אולי מדובר פה ב״נקיות בעלמא״ (כיבוס בגדים לצורך נקיון מלכלוך בלבד, ולא לצורך טהרה).

אלא, נלמד מכאן: ״ויקח משה את הדם ויזרוק על העם״ (מדובר על הזאת/התזת דם קורבנות הפרים על בני ישראל לפני מתן תורה, כדי לכפר על עוונותיהם).

ולמדנו שאין הזאה על אדם, בלא טבילה של אותו אדם, ומכאן שאבותינו טבלו.

ורבי יהושע שלומד שטבילה בלא מילה מועילה, לומד מאמהות.

מניין לו שהאמהות טבלו? סברה היא, כי אם לא זה אז באיזה פעולה הם נכנסו תחת כנפי השכינה?!